<classify> RAIS wa Zanzibar, Dk Ali Mohamed Shein amewakumbusha viongozi wa umma kuhakikisha wanakamilisha kujaza fomu za maadili ya viongozi ifi kapo Desemba 31 mwaka huu, kwani huo ndio utekelezaji wa dhana ya utawala bora.Dk Shein wakati akifungua kongamano la utawala bora na maadili lililotayarishwa na Ofisi ya Rais Utawala Bora na Utumishi ambapo alisema wapo viongozi wamekuwa wakisita na kuchelewa kujaza fomu hizo na kuziwasilisha kwa wakati.Alisema fomu za viongozi ambazo hutangaza mali zao ni sehemu ya utekelezaji wa utawala bora kwa ajili ya kuweka uwazi mali za viongozi wamezipata kwa njia gani.Kiongozi ambaye hana hofu na wasiwasi kwa nini anachelewa kujaza fomu na kuziwasilisha kwa wakati ...mimi huwa wa kwanza kujaza fomu na kuziwasilisha ingawa mwaka huu nimechelewa kidogo,alisema.Pia Dk Shein alisema Serikali ya Mapinduzi ya Zanzibar SMZ itaendelea kuimarisha haki za binadamu na utawala bora pamoja na kuimarisha mahakama ili ziweze kutoa haki kwa mujibu wa sheria. Alisema Zanzibar ilifanya Mapinduzi ya Januari 12 mwaka 1964 ili wananchi wawe huru na kuondokana na aina zote za madhila waliyokuwa wakifanyiwa na wakoloni.Alisema mapinduzi yalikuja kuimarisha utawala bora na haki za binadamu pamoja na wananchi kupata haki na fursa muhimu ikiwemo elimu bure.Utawala bora ulianza mara baada ya mapinduzi ya mwaka 1964 ambapo wananchi wazalendo walishika hatamu ya kuongoza nchi na kufaidika na haki na fursa zote muhimu, alisema.Alisema Zanzibar ambayo ni sehemu ya Jamhuri ya Muungano wa Tanzania itaendelea kutekeleza mikataba ya kimataifa ambayo imeridhiwa na Tanzania yenye mustakabali wa kulinda haki za binadamu na utawala bora. Alisema Jamhuri ya Muungano wa Tanzania ni nchi ya kwanza katika Bara la Afrika kuunda Wizara ya Utawala Bora katika Awamu ya Rais, Benjamin Mkapa.Mimi nilikuwa Makamu wa Rais wa Jamhuri ya Muungano... tuliunda Wizara ya Utawala Bora ikiwa ni sehemu ya utekelezaji wa maazimio ya Umoja wa Mataifa katika kulinda haki za binaadamu, alisema.Pia alisema alipochaguliwa Rais wa Zanzibar, aliunda wizara hiyo kwa ajili ya kusimamia mambo ya msingi ikiwemo utawala bora, mahakama pamoja na haki za watoto.Tulipounda wizara hii ndani ya nchi wapo watu walituponda sana, lakini mashirika ya kimataifa na taasisi zake walitupongeza na kuja nchini kuiga nini tunafanya, alisema.Mapema Waziri wa Nchi Ofisi ya Rais, Tawala za Mikoa na Serikali za mitaa, Haji Omar Kheir alisema ugatuzi ni sehemu ya utekelezaji wa dhana ya utawala bora kwa ajili ya kufikisha huduma muhimu kwa jamii moja kwa moja. Alisema ugatuzi umesaidia kwa kiasi kikubwa kufikisha huduma za jamii kwa wananchi ikiwemo elimu, afya pamoja na sekta ya kilimo.Ugatuzi ni sehemu ya utekelezaji wa misingi ya utawala bora kwa ajili ya kufikisha huduma muhimu kwa jamii, alisema.  <topic>: KITAIFA 